KOMMISSIONENS BESLUTNING af 23. februar 1996 om tildeling af importkvoter for de fuldt halogenerede chlorfluorcarboner 11, 12, 113, 114 og 115, de øvrige fuldt halogenerede chlorfluorcarboner, haloner, tetrachlormethan, 1,1,1-trichlorethan og hydrobromfluorcarboner for perioden 1. januar til 31. december 1996 og endvidere tildeling af produktions- og importkvoter for methylbromid for perioden 1. januar til 31. december 1996 (96/261/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til artikel 7, stk. 2, i Rådets forordning (EF) nr. 3093/94 af 15. december 1994 om stoffer, der nedbryder ozonlaget (1), og
ud fra følgende betragtninger:
I artikel 7, stk. 1, i forordning (EF) nr. 3093/94 hedder det, at med forbehold af artikel 4, stk. 8, og medmindre stofferne er bestemt til destruktion ved hjælp af en teknologi, der er godkendt af parterne, eller bestemt til anvendelse som råvarer ved fremstilling af andre kemiske stoffer eller til anvendelse under karantæne eller forud for forsendelse (gælder kun methylbromid), gælder der kvantitative begrænsninger for overgang til fri omsætning i Fællesskabet af chlorfluorcarbonerne 11, 12, 113, 114 og 115, de øvrige fuldt halogenerede chlorfluorcarboner, haloner, tetrachlormethan, 1,1,1-trichlorethan, methylbromid og hydrobromfluorcarboner, som er importeret fra tredjelande; disse begrænsninger kan ændres i henhold til artikel 7, stk. 3;
en forøgelse af disse kvantitative begrænsninger må ikke føre til et forbrug i Fællesskabet af kontrollerede stoffer, som går ud over de kvantitative begrænsninger, der er opstillet i henhold til Montréal-protokollen for stoffer, som nedbryder ozonlaget;
i henhold til artikel 7, stk. 2, i forordning (EF) nr. 3093/94 er Kommissionen forpligtet til efter proceduren i artikel 16 at tildele kvoter til virksomheder, som anmoder om importkvoter;
Kommissionen har i henhold til samme forordning offentliggjort en meddelelse til importører i Det Europæiske Fællesskab af kontrollerede stoffer, som nedbryder ozonlaget (2), og har herefter modtaget ansøgninger om importkvoter;
ansøgningerne om importkvoter for chlorfluorcarbonerne 11, 12, 113, 114 og 115, de øvrige fuldt halogenerede chlorfluorcarboner, tetrachlormethan, 1,1,1-trichlormethan, methylbromid og hydrobromfluorcarboner overstiger de importkvoter, der er til rådighed for fordeling under artikel 7, stk. 2;
Kommissionen kan ikke imødekomme ansøgningerne fuldt ud, og må fordele importkvoter til ansøgerne ved først og fremmest at tage hensyn til miljøvirkningen af de potentielle importer, den enkelte ansøgers baggrund for at importere de pågældende stoffer samt til de ansøgte mængder;
nogle virksomheder, som har ansøgt om en importkvota for 1995, har ikke importeret nogen af disse stoffer før, medens andre importerede store mængder i referenceåret og/eller i de følgende år;
ansøgningerne fra nogle virksomheder overstiger væsentligt de mængder, de havde importeret i de foregående år;
nogle af ansøgningerne fra producenter af ozonnedbrydende stoffer i Fællesskabet er til specifikke uforudsete formål, f.eks. en mulig produktionsstandsning, en teknisk fejl og udtømning af lagrene heraf inden for Fællesskabet;
fordelingen af de enkelte kvoter blandt ansøgerne må baseres på principperne om kontinuitet, lighed og proportionalitet;
for methylbromids vedkommende fordeles importkvoterne blandt de primære importører, som Kommissionen finder er de importører, som ved deres fakturering handler direkte med producenter uden for Fællesskabet;
for methylbromid skal den procedure, hvorefter de primære importører tildeles importkvoter, tages op til fornyet gennemgang i løbet af 1996 for at fastslå, hvorvidt de enkelte medlemsstater fortsat anser systemet for at være retfærdigt i praksis;
for methylbromid er der afsat en reserve på 283,07 ONP-tons, som tildeles importører, der ikke tidligere er klassificeret som primære importører, og fordelingen skal ske i overensstemmelse med proceduren i artikel 16;
import af nyfremstillede stoffer og stoffer til mulige dispergerende anvendelser er potentielt mere skadelige for miljøet end import af regenererede eller genvundne stoffer til anvendelse som råvarer ved fremstilling af andre stoffer;
importlicenser skal udstedes i overensstemmelse med artikel 6 i ovennævnte forordning efter verifikation af, at importøren opfylder bestemmelserne i artikel 7, 8 og 12;
en forøgelse af disse kvantitative begrænsninger af importen af brugte og genvundne stoffer og stoffer til anvendelse som råvarer ved fremstilling af andre stoffer vil ikke indebære yderligere skader på miljøet;
frigivelse til fri omsætning inden for Fællesskabet af de nævnte stoffer importeret fra stater, som ikke er parter i protokollen, er forbudt i henhold til artikel 12 i ovennævnte forordning;
artikel 16 i samme forordning fastsætter den procedure, hvorefter der kan træffes beslutning om gennemførelsen af forordningen;
foranstaltningerne i nærværende beslutning er i overensstemmelse med udtalelse fra det udvalg, der er omhandlet i artikel 16 i samme forordning -
VEDTAGET FØLGENDE BESLUTNING:
Artikel 1
1. Den mængde af chlorfluorcarbonerne 11, 12, 113, 114 og 115, omfattet af forordning (EF) nr. 3093/94 og anført i gruppe I i bilag II hertil, som kan importeres i Det Europæiske Fællesskab i 1996 fra kilder uden for Fællesskabet, fastsættes til 326 ONP-tons genvundet materiale til destruktion ved anvendelse af godkendte teknologier.
2. Den mængde af de øvrige fuldt halogenerede chlorfluorcarboner, omfattet af forordning (EF) nr. 3093/94 og opført i gruppe II i bilag II hertil, som kan importeres i Det Europæiske Fællesskab i 1996 fra kilder uden for Fællesskabet, fastsættes til 30 ONP-tons genvundet materiale til destruktion ved anvendelse af godkendte teknologier.
3. Den mængde af haloner, omfattet af forordning (EF) nr. 3093/94 og anført i gruppe III i bilag II hertil, som kan importeres i Det Europæiske Fællesskab i 1996 fra kilder uden for Fællesskabet, fastsættes til 200 ONP-tons genvundet materiale til regenerering. Dette materiale skal være omfattet af en eksisterende kontrakt, hvori det kræves, at importøren tager det tilbage, når det udstyr, som anvender halonet/halonerne, lukkes ned.
4. Den mængde tetrachlormethan, omfattet af forordning (EF) nr. 3093/94 og anført i gruppe IV i bilag II hertil, som kan importeres i Det Europæiske Fællesskab i 1996 fra kilder uden for Fællesskabet, fastsættes til 2 514,3 ONP-tons nyfremstillet materiale til anvendelse som råvare.
5. Den mængde 1,1,1-trichlorethan, omfattet af forordning (EF) nr. 3093/94 og anført i gruppe V i bilag II hertil, som kan importeres i Det Europæiske Fællesskab i 1996 fra kilder uden for Fællesskabet, fastsættes til 0,546 ONP-tons nyfremstillet materiale til anvendelse som råvare.
6. Den mængde methylbromid, omfattet af forordning (EF) nr. 3093/94 og anført i gruppe VI i bilag II hertil, som kan frigives til fri omsætning inden for Det Europæiske Fællesskab i 1996, fastsættes til 11 530,4 ONP-tons nyfremstillet materiale til anvendelse som middel til jordgasning.
7. Den mængde hydrobromfluorcarboner, omfattet af forordning (EF) nr. 3093/94 og anført i gruppe VII i bilag II hertil, som kan importeres i Det Europæiske Fællesskab i 1996 fra kilder uden for Fællesskabet, fastsættes til 10 ONP-tons genvundet materiale til destruktion ved anvendelse af godkendte teknologier.
Artikel 2
1. Den mængde nyfremstillet tetrachlormethan, omfattet af forordning (EF) nr. 3093/94 og anført i gruppe IV i bilag II hertil, som kan importeres af producenter af ONS i Det Europæiske Fællesskab i 1996 til specifikke uforudsete formål, f.eks. en mulig produktionsstandsning eller teknisk fejl eller udtømning af lagrene heraf inden for Fællesskabet, fastsættes til 4 400 ONP-tons.
2. Den mængde nyfremstillet tetrachlormethan, som importeres af producenter af ONS fra kilder uden for Fællesskabet til de i artikel 1 anførte formål, skal regnskabsføres som produktion af tetrachlormethan.
3. Den mængde nyfremstillet 1,1,1-trichlorethan, omfattet af forordning (EF) nr. 3093/94 og anført i gruppe V i bilag II hertil, som kan importeres af producenter af ONS i Det Europæiske Fællesskab i 1996 til specifikke uforudsete formål, f.eks. en mulig produktionsstandsning eller teknisk fejl eller udtømning af lagrene heraf i Fællesskabet, fastsættes til 600 ONP-tons.
4. Den mængde nyfremstillet 1,1,1-trichlorethan, som importeres af producenter fra kilder uden for Fællesskabet til de i artikel 1 anførte formål, skal regnskabsføres som produktion af 1,1,1-trichlorethan.
Artikel 3
1. Importkvoter for chlorfluorcarbonerne 11, 12, 113, 114 og 115, de øvrige fuldt halogenerede chlorfluorcarboner, haloner, tetrachlormethan, 1,1,1-trichlorethan, methylbromid og hydrobromfluorcarboner i perioden 1. januar til 31. december 1996 tildeles til de angivne formål og til de i bilag 1 anførte virksomheder.
2. Tildelingen af kvoter for chlorfluorcarbonerne 11, 12, 113, 114 og 115, de øvrige fuldt halogenerede chlorfluorcarboner, haloner, tetrachlormethan, 1,1,1-trichlorethan, methylbromid og hydrobromfluorcarboner i perioden 1. januar til 31. december 1996 er fastsat i bilag 3 (3).
Artikel 4
Denne beslutning er rettet til de i bilag 2 anførte virksomheder.
Udfærdiget i Bruxelles, den 23. februar 1996.